Chudáci

Chudáci sú slovenská hudobná skupina, ktorej počiatky siahajú do roku 2010. Pôvodný názov zoskupenia bol Púvodní Chléf, kapela sa ho rozhodla zmeniť v roku 2017, kedy do zostavy nastúpili noví členovia. Kapela sa hudobne radí k punkovej scéne, ale v repertoári počuť vplyvy viacerých žánrov, preto pri svojom mene s obľubou uvádza žáner chudácky punk.

 História 
História kapely Chudáci siaha do roku 2010, kedy počas návštevy skanzenu kdesi na Morave, v rámci prednášky zaznelo slovné spojenie puvodní chléf. Táto atraktívna kombinácia slov okamžite podnietila vznik kapely, ktorá v tom čase nemala takmer žiadne texty, hudbu ani členov. Toto sa v nasledujúcom roku rýchlo zmenilo. Vzniklo niekoľko svojráznych piesní a prvé pokusy o ich zhudobnenie.

V lete roku 2012 vystúpila kapela Púvodní Chléf na legendárnom Festivale z lásky v Banskej Bystrici, ktorý niekoľko rokov dával priestor mnohým neznámym kapelám a projektom, bez ohľadu na to, či boli dobré, alebo zlé. Svetová premiéra sa vydarila. Nakoľko súbor v tom čase hral len štyri piesne s celkovou dĺžkou vystúpenia desať minút, publikum počas koncertu nestihlo ani objektívne zhodnotiť umeleckú úroveň kapely. Takýto koncertný formát sa osvedčil a Púvodní Chléf sa stal základnou súčasťou nasledujúcich vydaní Festivalu z lásky. V roku 2014 si kapela zahrala v Žiline. Išlo o prvý koncert mimo domáceho banskobystrického Klubu 77.

Púvodní Chléf v tom čase pôsobil v štvorčlennej zostave: Momko – bicie nástroje, Pišta – basová gitara, Buko – elektrická gitara, Kax – spev. Kreatívne duo Buko (hudba), Kax (texty), zvládlo dať dohromady štyri hity s pracovnými názvami: Hovná, Dôchodca, Pedofília a Problém. V príprave bol aj šláger Ukáž mi svoje prsia, ale keďže sa členovia súboru stretávali len v pohostinstvách, prípadne na zvukovej skúške pred koncertom, tvorba nových piesní sa odložila na neurčito. Napokon sa na neurčito odložilo aj koncertovanie a Púvodní Chléf pomaly upadal do zabudnutia.

 2017: Nová zostava a zmena názvu 
V lete 2017, cestou na festival Vrbovské Vetry, sa v jednom aute stretla štvorica kamarátov, viac-menej ovládajúcich nejaký hudobný nástroj, a pri debate o založení kapely, Púvodní Chléf opäť ožil. Počas leta začala kapela cvičiť a skúšať koncertný program. Kapela v zostave: Dano – gitara, Lukec – bicie nástroje, Samko – gitara, Kax – basová gitara a spev, prešla nielen výrazným znížením vekového priemeru, ale získala aj nové nadšenie a chuť tvoriť ďalšie hity.

Letné pracovné nasadenie muselo byť intenzívne, keďže už v septembri čakali kapelu rovno dva koncerty. Nová zostava mala premiéru 16. septembra na Festivale z lásky. Z pôvodného repertoáru vypadla pieseň Pedofília, ale protestsong Prasačiny, svinstvá bol adekvátnou náhradou. Setlist bol doplnený niekoľkými covermi od Slobodnej Európy, The Sisters of Mercy, či domácej avantgardnej pseudo-kapely Stokuriev.

Druhý septembrový koncert priniesol možnosť zahrať si nie len pre kamarátov a ich kamarátov, ale ukázať sa pred plným klubom ako support pre vtedy legendárnu Zónu A. Klub bol vypredaný, priebeh podujatia bol pokojný, nikto sa nebil, nikto nehajloval. Ale keďže situácia okolo Zóny A začala v tom čase naberať divný smer, jednoduchým riešením, ako si zachovať dištanc od tohto koncertu, bolo zmeniť názov. Púvodní Chléf zatvoril pomyselné vráta a na scénu prišli Chudáci.

 2019: Návrat pôvodného člena 
Nový, ľahko zapamätateľný názov otvoril kapele možnosti zahrať si častejšie. Zo zoznamu odohraných skladieb postupne ubúdali cover verzie a nahradila ich autorská tvorba. V priebehu jesene 2018 vznikli skladby Nad vecou a Ukáž mi svoje prsia, v ďalšom roku Sloboda, Ticho, Divná párty a svojrázna punková skladba Vo dne v noci. V septembri 2019 opúšťa kapelu gitarista Dano a odchádza študovať do Prahy. Koncom roka sa ako koncertný hosť v dvoch piesňach, nechal pozvať zakladajúci člen Buko. Kapela tak vstúpila do novej éry a začala hrať chudácky punk s klávesmi.

Príchod pandémie spôsobil vznik mnohých audio-vizuálnych záznamov a koncetných výstúpení bez divákov. V oklieštenej zostave: Lukec – bicie nástroje, Buko – klávesy, Kax – basová gitara a spev, odohrali Chudáci online Festival z lásky. Gitarista Samko zostal z dôvodu pandémie v Prahe.

V roku 2019 sa zátupcovia kapely objavili na odovzdávaní výročných cien Združenia autorov a interpretov v Bratislavskom klube MMC. Chudáci boli nominovaní v kategórii Objav roka. Ocenenie v danej kategórii za rok 2018 napokon získala kapela The Youniverse.

 2021: Nahrávanie debutového albumu 
Koncom roka 2020 nenaplnená túžba po kreativite a živých koncertoch vyústila do nahrávania albumu. V podzemných priestoroch Klubu 77, začali Chudáci upratovať piesne a postupne nahrávať klávesy a basovú gitaru. Gitarista Samko zostal v Prahe a nahrával gitary. V nasledujúcom roku sa nahrali bicie nástroje v legendárnom banskobystrickom Štúdiu Diera a následne sa celý materiál postupne dával dohromady.

V roku 2021 sa do zostavy kapely pridáva basgitarista Dzurko. Kax na koncertoch ochotne vymenil basovú gitaru za fľašu prosecca a kapela odrazu dostala plný, hutný zvuk. Na debutový album nahral práve Dzurko takmer všetky basové party, kamarát Hlaviel doprovodnú gitaru, pridali sa vokalistky (Zuzka, Adinka, Dorota Ideas) a materiál bol hotový a pripravený na vydanie. Prešli tri roky a album bol von! Debut s výstižným a logickým názvom Chudácky punk vyšiel 23. augusta 2024 v digitálnej podobe. Celkovo obsahuje 11 skladieb, ktoré sú prierezom autorskej tvorby kapely v priebehu štrnástich rokov. Jedinou cover verziou na albume je skladba Nadpriemerný človek, ktorej autorom je domáca legenda Rasťo Škrinár. 

Medzitým z kapely odišiel Dzurko a zostava sa ustálila na klasickej štvorici: Lukec – bicie nástroje, Samko – gitara, Buko – basová gitara a kláves, Kax – spev, v ktorej pôsobí aj v súčasnosti.

 2025: Nové skladby a (ne)oslava výročia 
náhľad|Príprava nových skladieb, Klub 77, december 2024
Začiatkom roka 2025 sa Chudáci odhodlali vytriediť rokmi nahromadené hudobné nápady, čím započal proces nahrávania druhého albumu. V januári boli nahraté bicie a perkusie ku šiestim skladbám v svojráznom štúdiu Nihil Centrum. Postupne sa pridávajú ostatné nástroje a spevy. Digitálne vydanie druhého albumu so zatiaľ neznámym názvom je naplánované na koniec roka.

Aktuálne sa každý z členov kapely pravidelne zdržiava v inom štáte, preto je náročné sa nielen stretnúť, ale dokonca hrať koncert v rovnakej zostave. Začiatkom roka počas špeciálnej akustickej session nahradila Samka na gitare speváčka a skladateľka Sima na Zemi a namiesto bicích nástrojov sa použili klávesy, ktoré ovládala Ela z kapely Škridle. V júli 2025 odohrali Chudáci koncert pri príležitosti 15. výročia vzniku kapely. Oslavy sa však zúčastnili len dvaja členovia základnej zostavy. Buka na basovej gitare a Samka na sólovej gitare na koncerte nahradili spriatelení muzikanti.

 Zostava skupiny 

 Lukec - bicie nástroje, vokály (2017 - )
 Buko - elektrická gitara (2011 - 2014), basová gitara, klávesové nástroje, vokály (2020 - )
 Samko - elektrická gitara, vokály (2017 - )
 Kax - spev (2010 - ), basová gitara (2017 - 2021)

 Púvodní Chléf (2011 - 2014): 

 Kax - spev
 Buko - elektrická gitara
 Pišta - basová gitara
 Momko - bicie nástroje

 Chudáci (2017 - 2019): 

 Kax - spev, basová gitara
 Lukec - bicie nástroje
 Samko - elektrická gitara
 Dano - elektrická gitara

 Chudáci (2019 - 2021): 

 Kax - spev, basová gitara
 Lukec - bicie nástroje
 Samko - elektrická gitara
 Buko - klávesové nástroje, elektrická gitara

 Chudáci (2021 - 2023): 

 Kax - spev
 Lukec - bicie nástroje
 Samko - elektrická gitara
 Buko - klávesové nástroje
 Dzurko - basová gitara

 Spolupráca počas koncertov: 

 Vladko - basová gitara (2018, 2025)
 Andie - bicie nástroje (2024), elektrická gitara (2025)
 Marek - bicie nástroje (2022)
 Matej - bicie nástroje (2022)
 Milan - klávesové nástroje, spev (2017, 2023, 2024)
 Ela - klávesové nástroje (2025)
 Sima na Zemi - elektrická gitara, vokály (2025)
 Filip - bicie nástroje (2017)
 Tereza - spev, vokály (2019)

 Diskografia 

 2024 - Chudácky punk

 Referencie 

 https://www.databazapunku.sk/kapela/chudaci/
 https://www.youtube.com/channel/UCfjJj6xgb-Vyi3OxIH-yIYg
 https://www.setlist.fm/setlists/chudaci-53ca7b2d.html
 https://musicbrainz.org/artist/e8855ce0-9b81-4bec-8e90-a003d2190fa3
 https://bbonline.sk/podujatia/punk-v-zahrade-znouzectnost-hasiaci-pristroj-chudaci-fajront/
 https://www.facebook.com/groups/368744212386872/posts/633211222606835/
 http://www.zonaa.sk/koncerty.html
 https://bbonline.sk/v-decembri-nas-zahreje-zimny-festival-z-lasky/